RO Jurnalul Oficial al Uniunii Europene C 283/4

Raportul final al consilierului-auditor (1)

Fascicule de cabluri electrice pentru industria autovehiculelor

(AT.39748)

2013/C 283/04

La 3 august 2012, Comisia Europeană a inițiat, în temeiul articolului 11 alineatul (6) din Regulamentul (CE) nr. 1/2003 (2), proceduri împotriva întreprinderilor Sumitomo Electric Wiring Systems (Europe), Ltd și Sumitomo Electric Industries, Ltd („Sumitomo”), Yazaki Europe Ltd și Yazaki Corporation („Yazaki”), Furukawa Automotive Systems Inc. și Furukawa Electric Co. Ltd („Furukawa”), S-Y Systems Technologies France SAS și S-Y Systems Technologies Europe GmbH („S-Y”) și Leoni Wiring Systems France SAS și Leoni AG („Leoni”) (denumite împreună „părțile”).

În urma unor discuții de tranzacționare și a unor propuneri de tranzacționare, în conformitate cu articolul 10a alineatul (2) din Regulamentul (CE) nr. 773/2004 (3), Comisia Europeană a adoptat o comunicare privind obiecțiunile adresată întreprinderilor Sumitomo, Yazaki, Furukawa, S-Y și Leoni, precizând că părțile au participat la una sau mai multe dintre cele cinci încălcări distincte ale articolului 101 din Tratatul privind funcționarea Uniunii Europene. Cele cinci încălcări sunt descrise ca acorduri și/sau practici concertate care au fost derulate în teritoriul Spațiului Economic European și prin care participanții și-au coordonat practicile în materie de prețuri și și-au repartizat cantitatea de fascicule de cabluri electrice furnizate anumitor producători de autovehicule, și anume Toyota, Honda, Nissan și Renault. Prin răspunsurile lor la comunicarea privind obiecțiunile, care le-a fost adresată, părțile au confirmat că în textul acesteia se regăsea conținutul propunerilor lor de tranzacționare.

În temeiul articolului 16 din Decizia 2011/695/UE, am examinat dacă proiectul de decizie abordează numai obiecțiunile asupra cărora părților li s-a oferit posibilitatea de a-și face cunoscute punctele de vedere și am ajuns la o concluzie afirmativă.

Având în vedere cele de mai sus și dat fiind că părțile nu mi-au adresat nicio cerere sau reclamație (4), consider că în acest caz s-a respectat exercitarea efectivă a drepturilor procedurale ale tuturor părților implicate în procedură.

Bruxelles, 5 iulie 2013. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(4) În temeiul articolului 15 alineatul (2) din Decizia 2011/695/UE, părțile la procedurile în cazurile de cartel care se angajează în discuții de tranzacționare în temeiul articolului 10a din Regulamentul (CE) nr. 773/2004 pot sesiza consilierul-auditor în orice moment al procedurii pentru a asigura exercitarea efectivă a drepturilor lor procedurale. A se vedea și punctul 18 din Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1.)